Omembe je vredna tudi povezava s spodbujanjem uporabe mediacije za reševanje čezmejnih družinskih sporov. Direktiva o nekaterih vidikih mediacije v civilnih in gospodarskih zadevah se uporablja tudi za družinsko pravo v okviru skupnega evropskega pravosodnega prostora. Haaška konvencija iz leta 1980 prav tako spodbuja sporazumno rešitev družinskih sporov. Eden od priročnikov o dobrih praksah v skladu s Haaško konvencijo iz leta 1980, ki ga je objavila Haaška konferenca o mednarodnem zasebnem pravu, je posvečen uporabi mediacije za reševanje mednarodnih družinskih sporov glede otrok, ki spadajo na področje uporabe Konvencije. Na pobudo Evropske komisije je bil ta priročnik preveden v vse uradne jezike EU, razen v angleščino in francoščino, ter v arabščino, da se podpre dialog z državami, ki Konvencije še niso ratificirale / še niso pristopile k njej, in pomaga pri iskanju konkretnih načinov za reševanje problemov, ki jih povzroča mednarodni protipravni odvzem otrok.

2.PRAVNA PODLAGA, SUBSIDIARNOST IN SORAZMERNOST

•Pravna podlaga

V skladu s členoma 1 in 2 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri sprejetju tega sklepa, ki zato zanjo ni zavezujoč in se v njej ne uporablja.

Člen 38 Haaške konvencije iz leta 1980 določa, da je „[p]ristop [držav pristopnic] veljaven samo v odnosih med državo, ki pristopi, in tistimi pogodbenicami, ki izjavijo, da sprejemajo pristop“. Glede na to, da se sklep nanaša na izrecno sprejetje pristopa države pristopnice k Haaški konvenciji iz leta 1980 s strani držav članic v interesu Unije, se za pravno podlago uporabi člen 218(6) Pogodbe o delovanju Evropske unije. Materialna pravna podlaga je člen 81(3) PDEU, zato Svet odloča s soglasjem po posvetovanju z Evropskim parlamentom.

•Sorazmernost

Ta predlog je oblikovan po vzoru že sprejetih sklepov Sveta o isti zadevi in ne presega tistega, kar je potrebno za dosego cilja doslednega ukrepanja EU na področju mednarodnega protipravnega odvzema otrok, in sicer z zagotavljanjem, da države članice Evropske unije sprejmejo pristop Filipinov k Haaški konvenciji iz leta 1980 v določenem časovnem okviru.

3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA

•Posvetovanja z zainteresiranimi stranmi

Komisija se je z veliko večino držav članic Evropske unije posvetovala o njihovi pripravljenosti, da sprejmejo pristop Filipinov k Haaški Konvenciji iz leta 1980, in te so podale ugodno mnenje.

•Zbiranje in uporaba strokovnih mnenj

Komisija je bila v okviru priprav na srečanje strokovnjakov z dne 2. julija 2019 in po njem v tesnih stikih s Haaško konferenco o mednarodnem zasebnem pravu, delegacijo EU v Manili in filipinskim ministrstvom za pravosodje, zlasti glavnim državnim tožilcem, ki je bil imenovan za osrednji organ v skladu s Haaško konvencijo iz leta 1980.

•Ocena učinka

Tako kot za 18 sklepov Sveta, ki so že bili sprejeti med letoma 2015 in 2019 ter zadevajo sprejetje pristopa več tretjih držav k Haaški konvenciji iz leta 1980, zaradi narave tega zakonodajnega akta posebna ocena učinka ni bila izvedena. Raven izvajanja Konvencije na Filipinih pa se je proučila na srečanju strokovnjakov z dne 2. julija 2019, na katerem so bile zastopane vse države članice EU. Po srečanju je Komisija pozorno spremljala nadaljnji razvoj dogodkov na Filipinih.

Posebna izvedbena zakonodaja za Haaško konvencijo iz leta 1980 še ni bila sprejeta, saj so bila potrebna posvetovanja med različnimi uradi/ministrstvi. Ministrstvo za pravosodje kot začasni ukrep pripravlja odredbo, ki jo bo podpisal predsednik.

Njen namen je opredeliti posebne vloge ustreznih agencij, ki sodelujejo v postopku v zvezi s Haaško konvencijo iz leta 1980, in določiti mehanizem za pospešitev sodelovanja in usklajevanja med organi, med drugim med ministrstvom za pravosodje, uradom za priseljevanje, nacionalnim preiskovalnim uradom, uradom za socialno varstvo in razvoj, javnim tožilstvom in Ministrstvom za zunanje zadeve. Ministrstvo za pravosodje bo tudi zaprosilo Urad predsednika za pomoč pri zadovoljevanju začetnih proračunskih potreb za financiranje izvajanja Haaške konvencije iz leta 1980 s strani države.

Filipini so navedli, da bo spremenjeni osnutek odredbe predvidoma maja 2021 posredovan ustreznim agencijam, da bodo nanj podale pripombe, temu pa bo sledilo še eno posvetovanje med agencijami, tako da bo mogoče navedeni osnutek Uradu predsednika poslati najpozneje do konca drugega četrtletja leta 2021.